PMB-gevangenis glo dae lank sonder waterArgieffoto. Gevangenes by Pietermaritzburg se New Prison in KwaZulu-Natal moet glo al die afgelope tien dae lank sonder water klaarkom, het The Witness Maandag berig. Volgens ŉ gevangene, wat nie sy naam bekend wou maak nie, kry hulle slegs bruin brood om te eet. Daar is ook geen water vir die toilette nie. Die gevangene het aan die koerant gesê dat hy die afgelope vyf dae glad nie ’n toilet vir ontlasting kan gebruik nie. “Gevangenes word siek. Daar is baie vlieë en die gebou stink,” het hy gesê. ŉ Tronkbewaarder, wat op voorwaarde van anonimiteit gepraat het, het gesê: “As gevangenes in Zimbabwe oproerig geraak het oor slegte kos, weet ek nie wat dié oortreders gaan doen as hulle net droë brood gegee word nie.” Thulani Mdluli, woordvoerder van die departement van korrektiewe dienste, het aan die koerant gesê dat hy nie dadelik op navrae kan reageer nie.